Paška, Pavol, predseda NR SR (2012-12-11):
Poprosím vás, dámy a páni, aby ste zaujali svoje miesta, budeme hlasovať jednak o procedurálnom návrhu, ktorý predniesol pán poslanec. Je to v mene troch klubov, áno, ktorých klubov? (Reakcia poslanca.) Poprosím vás, aby ste sa zaregistrovali vo svojom hlasovacom zariadení a budeme najprv hlasovať o návrhu pána poslanca Freša, ktorý žiada, aby vláda predložila správu o arbitráži a sporoch, ktoré súvisia so zákazom zisku. Hlasujeme. (Hlasovanie.) 136 prítomných, 59 za, 73 proti, 2 sa zdržali, 2 nehlasovali. Návrh sme neschválili. Budeme teraz hlasovať o niektorých prerokovaných bodoch. Prvé hlasovanie bude o návrhu uznesenia o písomných odpovediach členov vlády Slovenskej republiky na interpelácie poslancov Národnej rady Slovenskej republiky písomne podaných predsedovi Národnej rady Slovenskej republiky na 8. schôdzi Národnej rady Slovenskej republiky a do 8. novembra 2012 . Je to tlač 272. Dávam teraz hlasovať o tom, že Národná rada berie na vedomie písomné odpovede členov vlády. (Hlasovanie.) 136 prítomných, 79 bolo za, 1 proti, 56 sa zdržalo. Návrh uznesenia sme schválili. Bolo to jediné hlasovanie o prerokovanom bode. Dovoľte mi, aby, tak ako som aj avizoval na poslaneckom grémiu, som navrhol niekoľko zmien v programe prebiehajúcej schôdze. Je to najmä zaradenie do programu nového bodu, ktorým je návrh vlády na skrátené legislatívne konanie o vládnom návrhu novely zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby. Je to tlač 333. Prvé čítanie o tomto vládnom návrhu zákona je 334 tlač. Navrhujem, aby sme tento vládny návrh prerokovali po rokovaní o vládnom návrhu novely zákona o vysokých školách, o ktorom budeme rokovať po tom, ako schválime štátny rozpočet. Ak Národná rada vysloví súhlas so skráteným legislatívnym konaním o návrhu, navrhujem, aby sme bezprostredne pristúpili k jeho prvému čítaniu. Takže hlasujeme teraz o návrhu zaradiť skrátené legislatívne konanie, tak ako som to navrhol. (Hlasovanie.) 137 prítomných, 77 za, 59 proti, 1 sa zdržal. Tento návrh na zmenu programu sme schválili. Dámy a páni, zajtra sme mali od 9.00 hodiny ráno rokovať podľa pôvodne schváleného programu o návrhoch rozpočtov inštitúcií. Vzhľadom na to, že ešte stále prebieha rozprava o vládnom návrhu zákona o štátnom rozpočte, doporučujem, aby sme tieto body presunuli na budúci týždeň na utorok 18. decembra na 9.00 hodinu. Dávam návrh na hlasovanie o tejto zmene. (Súhlasná reakcia pléna.) Dobre, ďakujem pekne. Ešte chcem požiadať potom členov hlavne vedenia poslaneckých klubov, aby, tak ako som navrhol na poslaneckom grémiu, sme ešte si najprv na stretnutí upresnili... (Reakcie z pléna.) Zajtra ráno, dobre. Čiže zatiaľ zostávame, tak ako sme hovorili na grémiu, v tejto podobe. Takže budeme teraz rokovať o návrhu na voľbu predsedu Najvyššieho kontrolného úradu Slovenskej republiky . Je to tlač 331. Chcem vás informovať, že mám požiadavku v zmysle zákona skupiny poslancov, ktorá žiada, aby sa voľba vykonala tajným hlasovaním. Chcem vás ešte raz poprosiť vzhľadom na to, že musíme ešte hlasovať o tomto návrhu, aby ste sa hneď nerozbehli pred vykonaním tajnej voľby k miestnosti, kde prebieha voľba, lebo po skončení rozpravy musíme ešte hlasovať o návrhu na vykonanie tajnej voľby. Takže poprosím teraz pána poslanca Duchoňa, aby informoval Národnú radu o výsledku prerokovania návrhu vo výbore.